Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 944/11/4406	Topoľčany, 19.3.2013
EEČ : 2-35-16-2013

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Topoľčany
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 14.2.2012, spisová značka Pv 944/11/4406, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 04. 11. 2011 asi o 22.15 hodine v Topoľčanoch na Ulici Gogoľovej v areáli základnej školy pre vlastnú potrebu prechovával zelenú sušenú látku rastlinného pôvodu vykazujúcu znaky omamnej látky, v presne nezistenom množstve, zabalenú v igelitovom vrecku, pričom následne vykonaným expertíznym skúmaním Kriminalistickým a expertíznym ústavom PZ v Bratislave bolo zistené, že predložený igelitový sáčok obsahoval sušené konope /marihuanu s hmotnosťou 253 mg, obsahujúce účinnú látku THC v množstve menej ako 5 miligramov, čo nezodpovedá ani jednej obvykle jednorázovej dávke drogy, ktorú si však obvinený zadovážil v úmysle, že sa jedná o marihuanu, ktorej účinnú látku si chcel vyfajčením aplikovať, rastliny radu Cannabis /konopa/ sú v zmysle zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov zaradené do I. skupiny omamných látok. 

Uznesením prokurátora Okresnej prokuratúry XXXXX zo dňa 14.2.2012, spisová značka Pv 944/11/4406, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
     Námestník okresnej prokurátorky v Topoľčanoch uznesením pod sp. zn. Pv 944/2011 zo dňa 19. 01. 2012, ktoré nadobudlo právoplatnosť dňa 14. 02. 2012 u obvineného mladistvého XXXXX podľa § 216  ods. l  Tr. por. podmienečne zastavil trestné stíhanie pre pokus prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 14 ods. l  k § 171 odsek l Trestného zákona, na skutkovom základe uvedenom v uznesení.
    Podľa § 216 ods. 2 Tr. por. bola obvinenému stanovená skúšobná doba v trvaní 12 mesiacov, ktorá začala plynúť odo dňa právoplatnosti uvedeného rozhodnutia.

     Dňom 14. 02. 2013 uplynula skúšobná doba podmienečného zastavenia trestného stíhania u obvineného mladistvého XXXXX .
     Bolo preto vykonané šetrenie, v rámci ktorého bolo zistené, že obvinený mladistvý XXXXX viedol v skúšobnej dobe riadny život, nedopustil sa trestného činu, ani priestupku, čo vyplýva z odpisu z registra trestov, ako i zo správy Mesta XXXXX, resp. správy zo systému AVÍZO a MAKOP a Úradu práce, sociálnych vecí a rodiny v Topoľčanoch.

      V zmysle ust. § 217 ods. l Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 

     V prípade obvineného mladistvého XXXXX s poukazom na vyššie uvedené skutočnosti možno konštatovať, že v skúšobnej dobe sa osvedčil.

     Z týchto dôvodov som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Hollý
prokurátor